*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 19ης Ιουλίου 1988

που επιτρέπει στο Βασίλειο των Κάτω Χωρών να εφαρμόσει μέτρο κατά παρέκκλιση από το άρθρο 21 παράγραφος 1 στοιχείο α) της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(88/498/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), η οποία στο εξής αποκαλείται « έκτη οδηγία », και ιδίως το άρθρο 27,

την πρόταση της Επιτροπής,

Εκτιμώντας:

ότι, σύμφωνα με το άρθρο 27 παράγραφος 1 της έκτης οδηγίας, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σ' ένα κράτος μέλος να εισάγει ειδικά μέτρα, κατά παρέκκλιση από την οδηγία αυτή, με σκοπό την απλούστευση της είσπραξης του φόρου ή την αποφυγή ορισμένων περιπτώσεων φοροδιαφυγής ή φοροαποφυγής·

ότι το Βασίλειο των Κάτω Χωρών, με επιστολή που πρωτοκολλήθηκε στην Επιτροπή στις 18 Απριλίου 1988, ζήτησε την άδεια να λάβει ένα ειδικό μέτρο, κατά παρέκκλιση από το άρθρο 21 της εν λόγω οδηγίας·

ότι τα άλλα κράτη μέλη ενημερώθηκαν για το αίτημα του Βασιλείου των Κάτω Χωρών στις 17 Μαΐου 1988· ότι η απόφαση του Συμβουλίου θεωρείται ότι έχει ληφθεί, εάν, εντός διμήνου από την ενημέρωση αυτή, ούτε η Επιτροπή ούτε κράτος μέλος ζητήσει να επιληφθεί της υποθέσεως το Συμβούλιο· ότι, ως εκ τούτου, η απόφαση του Συμβουλίου θεωρείται ότι ελήφθη στις 19 Ιουλίου 1988 ·

ότι το Βασίλειο των Κάτω Χωρών χρησιμοποιεί την ευχέρεια που προβλέπεται από το άρθρο 13 σημείο Γ στοιχείο β) της έκτης οδηγίας σχετικά με το δικαίωμα επιλογής για τη φορολόγηση των παραδόσεων κτιρίων, λεγομένων παλαιών, και μη οικοδομημένων γηπέδων·

ότι η φορολόγηση αυτών των παραδόσεων με επιλογή δημιουργεί σε ορισμένες περιπτώσεις τη δυνατότητα φοροαποφυγής ή φοροδιαφυγής·

ότι, για να αποφεύγονται αυτές οι περιπτώσεις φοροαποφυγής ή φοροδιαφυγής, το Βασίλειο των Κάτω Χωρών επιθυμεί η άσκηση του εν λόγω δικαιώματος επιλογής να συνοδεύεται από διάταξη που να ορίζει ότι ο υπόχρεος του φόρου είναι ο αγοραστής·

ότι αυτό το σχεδιαζόμενο μέτρο αποτελεί παρέκκλιση από το άρθρο 21 παράγραφος 1 στοιχείο α) της έκτης οδηγίας, σύμφωνα με το οποίο, στο εσωτερικό καθεστώς, υπόχρεος του φόρου είναι ο υποκείμενος στο φόρο που πραγματοποιεί τη φορολογητέα πράξη·

ότι αυτό το μέτρο παρέκκλισης θα έχει ευνοϊκή επίπτωση στους ιδίους πόρους των Ευρωπαϊκών Κοινοτήτων που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 21 παράγραφος 1 στοιχείο α) της έκτης οδηγίας, επιτρέπεται στο Βασίλειο των Κάτω Χωρών να εφαρμόσει, στα πλαίσια του καθεστώτος επιλογής για τη φορολόγηση το οποίο προβλέπεται στο άρθρο 13 σημείο Γ στοιχείο β) της εν λόγω οδηγίας και όσον αφορά τις πράξεις που προβλέπονται στο σημείο Β στοιχεία ζ) και η) του άρθρου αυτού, διάταξη που καθιστά τον αγοραστή υπόχρεο του φόρου.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 19 Ιουλίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) ΕΕ αριθ. L 145 της 13. 6. 1977, σ. 1.